#JongStemme: Die Suid-Afrikaner | Maroela Media
MP Fourie. Foto: Verskaf.
Deur MP Fourie
Wat is 'n Suid-Afrikaner? Watter taal praat hy? Aan watter kultuur behoort hy? Wat is sy tradisies, en wat is sy volksverhale?
Die vrae is interessant (of ten minste interessant vir my), want mens kan hulle nie regtig maklik antwoord nie. "Suid-Afrikaner" blyk om net 'n woord te wees wat aandui in watter land jy bly, en nie enige iets dieper nie.
En tog is ek een. Tog is "Suid-Afrikaner" baie meer as net my paspoortklassifikasie. Dit is my kultuur. Dit bevat my drome, en my hoop. Dit bevat my geskiedenis, en my waardes. Maar die kernvraag: Is ek nog steeds 'n Afrikaner?
Dit is 'n werklike en aktuele probleem, want ons stel so maklik Afrikaner teenoor Suid-Afrikaner. Ons voel ons word gevra om tussen die twee te kies. En dit doen die Afrikaner net skade – soveel van veral die jeug, gekonfronteer met dié keuse, kies Suid-Afrikaner.
Ek kan nie fout vind by dié wat die keuse maak nie – hoe dan anders as jy so 'n ultimatum gegee word? Nee, ek vind die fout by dié wat aandring daarop dat 'n keuse gemaak moet word. Kultuur is nie 'n geslote sisteem nie – of ten minste hoef dit nie te wees nie, behoort dit nie te wees nie. As 'n kultuur enigsins blywende waarde wil hê, moet dit kan verander, moet dit kan verbeter.
Die Afrikanerkultuur dra so baie waarde – maar nie as ons dit soos sementblokke aan ons voete bind nie. Nie as ons weier om die donker dele daarvan raak te sien en uit te sny nie. Ek wil deel wees van 'n kultuur wat dinamies is, nie staties nie. Een wat nie te hardkoppig is om vorentoe te kan gaan nie.
Verstaan mooi, ek sê dit nie omdat ek Afrikanerskap haat nie, maar omdat ek Afrikanerskap hoog ag. Ek sê dit nie om alles wat deel maak van ons kultuur te verwerp nie, maar juis om die goeie daarvan te kan bewaar. Daar is baie wat kosbaar is in die Afrikaner – waarop trots gewees kan word. Maar ons moet eerlik wees met onsself en sien dat daar ook dele is van die Afrikaner waarop ons nie kan trots wees nie – 'n hardkoppigheid, 'n aggressie, 'n ontevredenheid wat te maklik mond kry.
Die tyd het gekom om na ons kultuur te kyk – 'n kultuur waarvoor ons baie lief is, maar wat ons moet erken al baie seer veroorsaak het. Om eerlik te wees oor die gedeeltes waaroor ons skaam is, en om trots te wees op die gedeeltes wat goedheid en prag dra. As ons eienaarskap wil aanvaar vir die woord Afrikaner (en ek dink ons wil), dan moet ons die verantwoordelikheid opneem om dit wat dit verteenwoordig, te verbeter en vooruit te vat.
Want hier is die eerlike waarheid: Ek wil nie kies tussen 'n Afrikaner wees en 'n Suid-Afrikaner wees nie. Maar as ek geforseer word, kies ek Suid-Afrikaner elke keer.
Ek sien meer ooreenkomste tussen die mense van Suid-Afrika as verskille. Daar is baie wat ons onderskei, en ons kan trots wees op die verskille, maar daar is baie meer wat ons bind. Dit is wanneer ons vasklou aan ons verskillende groepe, dat die gapings gevul word met vrees, met aggressie, met agterdog.
Die begrip Suid-Afrikaner is nie net 'n nasionaliteit nie, en dit behoort ook nie in teenstryd met Afrikanerskap te wees nie. Dit is tyd dat ons trots die woord opneem as kultuur.
MP Fourie is 'n finale jaar BCom Regte student aan die Universiteit van Pretoria en beplan om sy LLB in 2022 te voltooi. Hy is in die Vrystaat gebore, maar is vroeg in Pretoria geplant en daar laat staan.
Sny jy maar uit wat jy wil dan sal jy mooi inpas by die new world order.
Die "Politiese-indoktrinasie Sentrums" (voorheen bekend as Staatsuniversiteite) kwyt hul blykbaar, te oordeel aan die skrywer se artikel, uitstekend van hul taak.
Die probleem met die post-millennier geslag, of die wat in die laaste jare van die 1990's gebore is, is dat hul argumente dikwels nie rasioneel beredeneerd, logies en REALISTIES is nie, maar uit emosiebelaaide drogargumente bestaan.
Mnr Fourie, 'n bietjie raad aan jou: gaan vra vir Professor Koos Malan van die Dep. Publiekreg of daar werklik – buiten 'n staatskundige begrip daarvan – enigiets soos 'n "Suid-Afrikaner" bestaan, as jy wil weet of jy die regte spoor is of nie.
Die kern van MP Fourie se skrywe is om Afrikanerskap en die regte wat daarmee gepaard gaan te beskerm deur Suid Afrikaner te kies. Deur Afrikanerskap en regte aan die groot klok te bly hang bly die Afrikaner en die se vryhede n teiken. Hoe moeilik is dit om te verstaan? Afriforum/Solidariteit lok die aanslag teen Afrikanerskap en die se regte uit, omrede die aanslag die Afrikaner uitgesluit laat voel en hulle hul dus wend tot Solidariteit se selfbeskikkingstrewe. Afriforum/Solidariteit gebruik Afrikanerskap en die se regte om n sakeryk te bou, nie vir die Afrikaner nie, maar vir Afriforum/Solidariteit! Dit… Lees meer »
Die daaglikse werklikheid sal skrywer tref sodra hy sy studies voltooi het-dan het die woord Suid-Afrikaner geen waarde nie,dan geld bee ens wetgewing.